Απόφαση Συντονιστικής Επιτροπής επί του Σχεδίου Νόμου για το Κτηματολόγιο για τη διόρθωση αρχικών εγγραφών.

[Ανακοινώσεις Συντονιστικής](https://olomeleia.gr/el/taxonomy/term/4)

29/08/2024

Η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος, κατά τη συνεδρίασή της στις 28-8-2024, με αφορμή το τεθέν σε δημόσια διαβούλευση Σχέδιο Νόμου του Υπουργείου Ψηφιακής Διακυβέρνησης που αφορά στην ολοκλήρωση της Κτηματογράφησης και σε  
άλλες διατάξεις για τη λειτουργία του ν.π.δ.δ. «Ελληνικό Κτηματολόγιο», εξέδωσε την ακόλουθη ανακοίνωση:

Με το άρθρο 5 Ν. 5076/2023 (ΦΕΚ Α 207/13.12.2023), παρατάθηκε η προθεσμία διόρθωσης πρώτων εγγραφών στα κτηματολογικά βιβλία μέχρι την 30η  Νοεμβρίου2024.                                                                                     Η προθεσμία αυτή δεν κρίνεται επαρκής λαμβανομένων των σοβαρών και πολλών προβλημάτων που παρουσιάζονται κατά το στάδιο της κτηματογράφησης, των ενδίκων βοηθημάτων που πρέπει να ασκηθούν και των ιδιαίτερα δυσμενών συνεπειών, που προβλέπονται στο άρθρο 7 ν. 2664/1998, σε περίπτωση μη διόρθωσης, με κίνδυνο την απώλεια περιουσιών χιλιάδων Ελλήνων πολιτών.  
Το μείζον αυτό θέμα έχει απασχολήσει την Ολομέλεια, ήδη από τον Σεπτέμβριο 2023, η οποία πρότεινε στο αρμόδιο Υπουργείο συγκεκριμένες νομοθετικές ρυθμίσεις στην κατεύθυνση:  
1. Της παράτασης της προθεσμίας διόρθωσης μέχρι 31.12.2026, χρόνο ικανό για την άσκηση των προβλεπόμενων ενδίκων βοηθημάτων και  
2. Του εξορθολογισμού των συνεπειών της μη εμπροθέσμου διόρθωσης, ώστε να εξυπηρετείται η ανάγκη μετάβασης στο νέο σύστημα, χωρίς όμως να παραβιάζεται η αρχή της αναλογικότητας και να οδηγούνται οι Έλληνες πολίτες σε απώλεια εμπράγματων δικαιωμάτων.  
Δυστυχώς, παρά την κατ’ αρχάς σύμφωνη γνώμη του Υπουργείου Ψηφιακής Διακυβέρνησης και του Ελληνικού Κτηματολογίου, οι σχετικές διατάξεις δεν έχουν θεσμοθετηθεί μέχρι σήμερα.  
Η Συντονιστική Επιτροπή καλεί το Υπουργείο Ψηφιακής Διακυβέρνησης να αποδεχθεί τις προτάσεις της Ολομέλειας και να συμπεριλάβει τις σχετικές διατάξεις στο υπό διαβούλευση Σχέδιο Νόμου.